Σκάνδαλο μεγατόνων αποτελούν οι πράξεις διορισμού των στενών συνεργατών του απερχόμενου υπουργού Υποδομών Χρ. Σπίρτζη σε νεοσύστατο φορέα για τα Χανιά καθώς ο ήδη διορισμένος ως δημόσιος υπάλληλος και σύμβουλός του Αντώνης Σαμιωτάκης, παίρνει και...έργο του δημοσίου από την ΕΥΔΑΠ με απ’ ευθείας ανάθεση που υπογράφει ο, επίσης απερχόμενος, διευθύνων σύμβουλος της εταιρείας Σ. Μπενίσης.

Ολοι θυμούνται το θέμα που προέκυψε πριν από λίγο καιρό με την πρόσληψη του υιού Παϊτέρη από τις υπηρεσίες του Υπουργείου Υποδομών. Όπως είχε αποκαλύψει ο πατέρας του, είχε ζητήσει ένα ρουσφέτι από τον Χρήστο Σπίρτζη και «καλώς έγινε».

Παρότι βρισκόμασταν σε προεκλογική περίοδο…

Τα πράγματα όμως είναι πολύ πιο σοβαρά και έχουν μεγαλύτερο βάθος.

Με αφορμή τον διορισμό του υιού Παϊτέρη, έγινε γνωστό οτι ο Χρ. Σπίρτζης δημιούργησε μία νέα υπηρεσία στο υπουργείο Υποδομών, το Τ.Α.Ε.Φ.Κ Ν. Χανίων.

Πρόκειται για νέα υπηρεσία με τίτλο «Τομέας Αποκατάστασης Επιπτώσεων Φυσικών Καταστροφών Νομού Χανίων, η οποία υπάγεται στη Γενική Διεύθυνση Αποκατάστασης Επιπτώσεων Φυσικών Καταστροφών της Γενικής Γραμματείας Υποδομών του Υπουργείου Υποδομών και Μεταφορών. Χθες Πέμπτη 4 Ιουλίου, μάλιστα, ο Χρ. Σπίρτζης φρόντισε με μαεστρία να παρουσιάσει μέσω του ΑΠΕ μία πανηγυρική εικόνα για τη λειτουργία του νέου φορέα ώστε να δώσει το περιτύλιγμα της αναγκαιότητας για ένα μηχανισμό διορισμών φίλων και συγγενών στα Χανιά.

Εκεί λοιπόν δεν προσλήφθηκε μόνο ο υιος Παϊτέρης (Βασίλειος του Βασιλείου, ως ΔΕ Διοικητικών Γραμματέων) αλλά προσλήφθηκαν συνολικά 26 άτομα.

Διόρισε τον σύμβουλο

Στη λίστα, λοιπόν, φιγουράρει, όπως αποδεικνύεται και από τα σχετικά ΦΕΚ των διορισμών ο στενός συνεργάτης και φίλος του υπουργού Αντώνης Σαμιωτάκης του Εμμανουήλ, ως ΠΕ Μηχανικών. Ο κ. Σαμιωτάκης, παλαιό στέλεχος της ΠΑΣΠ και συνδικαλιστής αργότερα στο ΤΕΕ – όπου γνωρίστηκε με τον Χρήστο Σπίρτζη, ήταν υποψήφιος με το ΚΙΔΗΣΟ του Γιώργου Παπανδρέου στον νομό Χανίων στις εκλογές του 2015, αλλά μετά την υπουργοποίηση Σπίρτζη έκανε στροφή στα αριστερά και υπηρέτησε ως σύμβουλος στο γραφείο του Χρήστου Σπίρτζη με ποικίλες αρμοδιότητες.

Ο συγγενής

Οι συμπτώσεις δεν σταματούν εκεί. Εκτός του κ. Αντώνη Σαμιωτάκη του Εμμανουήλ, που προσλήφθηκε ως μηχανικός στον ίδιο φορέα, ΤΑΕΦΚ Νομού Χανίων, προσελήφθη την ίδια ημέρα, με την ίδια διαδικασία, μάλλον εκ συμπτώσεως πάλι, και ο Ιωάννης Σαμιωτάκης του Εμμανουήλ. Μόνο άλλωστε ως σύμπτωση μπορεί να εξηγηθεί ότι προσλαμβάνονται δύο μέλη της ίδια οικογένειας στο δημόσιο την ίδια ημέρα…

Και υπάρχει και συνέχεια. Στο ίδιο «πακέτο» προσλήψεων βρίσκεται και ο Ιωάννης Παπαδεράκης του Αντωνίου, ως ΠΕ Μηχανικών. Θυμίζουμε ότι ο κ. Αντώνης Παπαδεράκης αποτελεί γνωστό στέλεχος του ΣΥΡΙΖΑ στην Κρήτη και διετέλεσε μέχρι πριν λίγους μήνες Γενικός Γραμματέας Εμπορίου της κυβέρνησης… Είχε απασχολήσει έντονα τον ΣΥΡΙΖΑ με την υπόθεση της συμπερίληψής του ή μη στα ψηφοδέλτια του κόμματος, τελικά δεν πήγε χαμένος και απο γραμματέας υπουργείου έμεινε με έναν διορισμό στην υπηρεσία.

Υπάλληλος του δημοσίου παίρνει και έργα

Εκτός από σύμβουλος του κ. Σπίρτζη όμως, ο κ. Σαμιωτάκης έχει και άλλες ιδιότητες… Ο οποίος αφού αποχωρεί μοιραία από τη θέση αυτή, αποκαταστάθηκε με πρόσληψη, έστω ορισμένου χρόνου, στο ΤΑΕΦΚ. Αλλά προφανώς ένας μηχανικός περιβάλλοντος με ενεργό γραφείο δεν θα μπορούσε να μείνει με τον διορισμό των 1.000 ευρώ. Ετσι, η διοίκηση της ΕΥΔΑΠ, με υπογραφή του επίσης αποχωρήσαντος Διευθύνοντος Συμβούλου Γιάννη Μπενίση 24 μόνο ώρες πριν λήξει η θητεία του (!!!) δηλαδή στις 25/6/2019, αποφασίζει (με την υπ’ αρ. 135/25-6-2019 ) να δώσει, με απευθείας ανάθεση, στον Αντώνη Σαμιωτάκη του Εμμανουήλ, το έργο του τεχνικού συμβούλου της ΕΥΔΑΠ για πληθώρα θεμάτων.

Συγκεκριμένα τού ανατίθεται έργο παροχής υπηρεσιών τεχνικού συμβούλου της Διεύθυνσης Κτιριακών Εγκαταστάσεων και Ακίνητης Περιουσίας της ΕΥΔΑΠ «για θέματα επίβλεψης - εφαρμογής περιβαλλοντικής διαχείρισης κατασκευαστικών έργων και υγείας και ασφάλειας στην εργασία – επίβλεψη - εφαρμογή συστημάτων ενεργειακής εξοικονόμησης και συστημάτων πυρασφαλείας» έναντι 19.800 ευρώ πλέον ΦΠΑ για ένα έτος, με μηνιαίες καταβολές 1.650 ευρώ + ΦΠΑ.

Ως γνωστόν, το όριο των απευθείας αναθέσεων είναι 20.000 ευρώ αλλά ο κ. Μπενίσης αναφέρει ότι για την παροχή των υπηρεσιών αυτών η υπηρεσία έκανε «έρευνα αγοράς», χωρίς όμως να κατονομάζει ποιοι άλλοι προσέφεραν οποιαδήποτε άλλη τιμή.

Το ποσό αποτελεί ένα πολύ καλό μηνιάτικο σήμερα, ιδιαίτερα για μηχανικούς που εκδίδουν ενεργειακά πιστοποιητικά έναντι 50, 100 ή 150 ευρώ ή κάνουν δηλώσεις αυθαιρέτων με αμοιβή 300-400 ευρώ… Θα άξιζε να δούμε αν ποτέ άλλος δημόσιος ή ιδιωτικός φορέας ανέθεσε οποτεδήποτε ένα τέτοιο πακέτο υπηρεσιών που δεν συνηθίζεται. Όπως και αν προβλέπεται έργο υπηρεσιών «επίβλεψης – εφαρμογής» στη νομοθεσία, είτε ως μελέτη είτε ως κατασκευαστικό έργο είτε ως επιστημονική υπηρεσία…

Πολλαπλά ερωτήματα

Σημειώνουμε ότι αιτιολογία για τις προσλήψεις στο ΤΑΕΦΚ αποτελεί η «αντιμετώπιση των συνεπειών που προκλήθηκαν από τις από τις ισχυρές βροχοπτώσεις, τα έντονα πλημμυρικά φαινόμενα και τους θυελλώδεις ανέμους του μηνός Φεβρουαρίου 2019 στο νομό Χανίων», και οι «απρόβλεπτες και εξαιρετικά επείγουσες ανάγκες» του Υπουργείου. Προφανώς οι επιπτώσεις των καιρικών φαινόμενων στα Χανιά αντιμετωπίζονται από την Αθήνα, τα γραφεία του Υπουργείου και της ΕΥΔΑΠ και την Κυψέλη που βρίσκεται η έδρα της επιχείρησης του κ. Σαμιωτάκη…

Από όλα τα παραπάνω – και πέραν από όσα αναφέρθηκαν - προκύπτουν ουσιαστικά ερωτήματα:

Μπορούν να γίνονται νόμιμα προσλήψεις μέσα στην προεκλογική περίοδο;

Πόσο συνηθισμένο είναι να διορίζονται συγγενείς και φίλοι την ίδια ημέρα στον ίδιο φορέα με την ίδια υπογραφή;

Μόλις προ ημερών, τα dikaiologitika.gr αποκάλυψαν την είδηση βόμβα για τους διορισμούς και τις μετατάξεις στη Βουλή οι οποίες προκάλεσαν την αντίδραση του ίδιου του πρωθυπουργού και με εντολή του ακυρώθηκαν οι προσλήψεις και οι μετατάξεις ενώ η Τασία Χριστοδουλοπούλου που μετέθεσε την κόρη της αποχώρησε από τον ΣΥΡΙΖΑ καθώς αισθάνθηκε την ανάγκη να ζητήσει συγγνώμη μόνο από το κόμμα της και όχι από τον ελληνικό λαό.

Θα πράξει λοιπόν το ίδιο τώρα ξανά ο πρωθυπουργός;

Μπορεί ένας υπάλληλος του δημοσίου να διατηρεί ελεύθερο επάγγελμα και να παρέχει υπηρεσίες σε άλλους πελάτες;

Η αποκατάσταση των φυσικών καταστροφών στα Χανιά γίνονται από την Αθήνα;

Ομως, ένα από τα μεγαλύτερα ερωτήματα που θέτουν σήμερα μετά τη νέα αποκάλυψη τα dikaiologitika news είναι αν τέτοιου είδους προβλήματα για αντιμετώπιση καταστροφών έχουν μόνο τα Χανιά; Στην υπόλοιπη Ελλάδα προφανώς ούτε βρέχει ούτε φυσάει. Μόνο στα Χανιά χρειάζονται ειδική υπηρεσία με 26 υπαλλήλους κατά τον Χρ. Σπίρτζη. Παράγοντες από τον τομέα των μηχανικών αναρωτιούνται αν κάτι συνδέει τα Χανιά με την καταγωγή των διορισθέντων και κυρίως του στενού συμβούλου του Χρ. Σπίρτζη Αν. Σαμιωτάκη , των συγγενών του, του , του Ι. Παπαδεράκη που επίσης διορίστηκε και όλων των υπολοίπων προεκλογικά διορισμένων για να σώσουν τα Χανιά.

Ομως, ο Χρ. Σπίρτζης φρόντισε να μην συμβεί κανένα κακό. Βρέξει – χιονίσει...